กรมพัฒนาฝีมือแรงงาน แนะกลุ่มผู้เลี้ยงผึ้งบ้านไหนหนัง จังหวัดกระบี่ ทำเสาตั้งกล่องรังผึ้ง ลดปัญหาแมลงรบกวน
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า กลุ่มผู้เลี้ยงผึ้งบ้านไหนหนัง จังหวัดกระบี่ เป็นกลุ่มวิสาหกิจชุมชนที่เข้าร่วมโครงการเพิ่มผลิตภาพแรงงานกับกรมพัฒนาฝีมือแรงงาน ซึ่งกรมได้จัดส่งเจ้าหน้าที่จากสำนักงานพัฒนาฝีมือแรงงานกระบี่ไปให้คำปรึกษา และพบว่ากลุ่มผู้เลี้ยงผึ้งบ้านไหนหนังประสบปัญหาการเลี้ยงผึ้ง มีแมลงรบกวนจนทำให้ผึ้งหนีออกจากรัง ส่งผลให้เกษตรกรได้ผลผลิตน้ำผึ้งไม่เต็มที่ เจ้าหน้าที่จึงได้ให้คำแนะนำการทำเสาสำหรับตั้งกล่องเลี้ยงผึ้ง โดยมีตัวป้องกันมดและแมลงที่จะเดินไปตามเสาจนถึงกล่องรังผึ้ง จึงสามารถป้องกันแมลงรบกวนได้ ช่วยให้ผึ้งสามารถผลิตน้ำผึ้งได้ดีขึ้น อีกทั้งกลุ่มวิสาหกิจชุมชนบ้านไหนหนังได้ผลิตเสาตั้งกล่องรังผึ้งจำหน่ายอีกด้วย นอกจากนี้ คณะที่ปรึกษาได้แนะนำ การนำน้ำผึ้งไปเป็นส่วนผสมในผลิตภัณฑ์อื่นๆ รวมถึงการแปรรูปน้ำผึ้ง ทำให้กลุ่มผู้เลี้ยงผึ้งบ้านไหนหนังมีรายได้เพิ่มขึ้นปีละกว่า 1,000,000 บาท ซึ่งการดำเนินงานดังกล่าวสอดรับกับนโยบายของรัฐบาลที่ให้ความสำคัญในการพัฒนาศักยภาพการผลิต มุ่งหวังให้กลุ่มวิสาหกิจชุมชนและ SME สามารถดำเนินกิจการได้อย่างยั่งยืนด้านนายสุธีร์ ปานขวัญ ประธานกลุ่มวิสาหกิจชุมชนเลี้ยงผึ้งบ้านไหนหนัง ตำบลอ่าวนาง อำเภอเมือง จังหวัดกระบี่ กล่าวว่า จากที่เข้าร่วมโครงการนี้สามารถช่วยเหลือเกษตรกรได้เป็นอย่างดี เพราะหลายเรื่องชาวบ้านไม่มีความรู้ความเข้าใจ เมื่อได้รับคำแนะนำแล้วสามารถนำมาประยุกต์ใช้กับการทำงานได้จริง ทำให้มีรายได้เพิ่มขึ้นจากโครงการนี้